পুজোয় ট্রেন্ডি ব্যাগের ভিড়, ফ্যাশনপ্রেমীদের নজর কাড়ছে নতুন সব ডিজাইন

ওয়েব ডেস্ক: শারদোৎসব (Durga Puja 2025) মানেই পোশাকের পাশাপাশি ব্যাগের বিশেষ কালেকশন। বিশেষত যাঁরা নিয়মিত ব্যাগ ব্যবহার করেন, তাঁদের কাছে পুজোর চারদিনের ব্যাগ ফ্যাশন এক আলাদা গুরুত্ব বহন করে। চলতি বছরও ট্রেন্ডে জায়গা করে নিয়েছে একাধিক স্টাইলিশ ব্যাগ (Stylish Bag)।

ফ্যাশন বিশেষজ্ঞদের মতে, গত কয়েক মরশুম ধরে ইন-রাউন্ড ব্যাগের জনপ্রিয়তা সবচেয়ে বেশি। জুট বা প্রিন্টেড দুই ধরনের গোলাকার ব্যাগই বাজারে দারুণ চাহিদাসম্পন্ন। হালকা স্ট্রিং যুক্ত হওয়ায় কাঁধে ঝোলানো বা ক্রস করে নেওয়া যায় সহজেই। ইন্দো-ওয়েস্টার্ন বা ওয়েস্টার্ন পোশাকের সঙ্গে মানিয়ে যায় অনায়াসে।

আরও পড়ুন: বিকেল হতেই বাচ্চার চটপটা খাবারের বায়না? চটজলদি বানিয়ে ফেলুন ব্রেড পিৎজা

তবে শুধু রাউন্ড ব্যাগ নয়, লম্বা স্ট্রিং যুক্ত লম্বাটে ব্যাগও এবার বেশ ট্রেন্ডি। ছোটখাটো জিনিস রাখার জন্য কার্যকর এই ব্যাগ পাওয়া যাচ্ছে মাল্টিকালার, সলিড, লেদার, কটন কিংবা সিল্ক—বিভিন্ন উপাদানে। বিশেষজ্ঞরা পরামর্শ দিচ্ছেন গাঢ় রঙ বেছে নেওয়ার, তবে সাদা রঙও জনপ্রিয় হয়ে উঠছে।

পাশাপাশি হিপ্পি স্টাইলের বোহেমিয়ান ব্যাগও এ বছর নজর কাড়ছে। কাপড়ের উপর পুঁতি, ঝালর, চুমকি বা কাচের কাজ করা এই ব্যাগগুলি আলাদা ফ্যাশন স্টেটমেন্ট তৈরি করছে। দাম তুলনামূলক বেশি হলেও ক্রেতাদের আগ্রহ কম নয়।

ফ্যাশন দুনিয়ায় আরও একটি নতুন সংযোজন হচ্ছে ছোট হাতলের ব্যাগ। কাঁধে নয়, হাতে বা কবজিতে ঝোলানো এই ধরনের ব্যাগ যেকোনও পোশাকের সঙ্গে মানিয়ে যাচ্ছে। বিশেষ করে একরঙা ব্যাগ ভিড়ের মধ্যে আপনাকে আলাদা করে তুলতে পারে।

পুজোকে সামনে রেখে ইতিমধ্যেই শহরের মার্কেটে শুরু হয়েছে ব্যাগ কেনাকাটা। ক্রেতাদের ভিড়ে সরগরম শপিং মল থেকে শুরু করে অনলাইন প্ল্যাটফর্মও। ব্যাগপ্রেমীদের জন্য এ বছরের ট্রেন্ড যে একেবারেই বিশেষ, তা বলাই বাহুল্য।